הכותרת "דיוקן עצמי", מרמזת על כמה רמות של ייצוגיות עצמית של האמן בעבודות. הכותרות "TOP" ו-"BOTTOM" (בעברית: למעלה, למטה), מחזקות את האופי הרשמי של העיצוב, כמו גם מרמזות על משלוח מטפורי של העבודה. עדנה מושנזון (1992) תיארה את העבודות כ-אקט של הנצחה עצמית מתריסה".
בריאן ג'ורג'
בריאן ג'ורג' (באנגלית: Brian George; נולד ב-1 ביולי 1952) הוא שחקן, קומיקאי, זמר ומדבב אנגלי-יהודי יליד ישראל. מוכר בעיקר בשל תפקידיו כאביו של ראג'ש קוטרפאלי בסדרה "המפץ הגדול" וכבאבו באט בסדרה "סיינפלד". שיחק גם את אביו של דוקטור פראוואש בסדרה "המתמחה" (הדמות נפטרה מקורונה בפרק הראשון של עונה 4).
קורות חיים.
ג'ורג' נולד בירושלים, להורים יהודים ממוצא עיראקי שעלו לישראל מהודו. אביו יליד לבנון ואימו ילידת הודו. שנה לאחר שנולד עקרה המשפחה ללונדון שבאנגליה, וב-1966 השתקעה בטורונטו, אונטריו שבקנדה. הוא הצעיר ביותר מתוך ארבעה אחים. הוא למד משחק באוניברסיטת טורונטו, אך לא השלים את לימודיו, והקים קבוצת תיאטרון עצמאית. לאחר שקבוצה זו נכשלה, הצטרף לתיאטרון מופעי האלתור "The Second City", בו הופיע לצד ג'ון קנדי ואחרים.
קריירה.
ב-1976 השתתף לראשונה בסדרת טלוויזיה, כשגילם תפקיד קטן באחד מפרקי הסדרה הקנדית "King of Kensington" ששודרה ברשת CBC. ב-1984 גילם את דמותו של סמל פגאני ב-11 פרקים של סדרה קנדית נוספת, "The Edison Twins". ב-1987 השתתף לראשונה בסרט קולנוע, כשגילם תפקיד קטן בסרט "פגישה עיוורת", בכיכובם של ברוס ויליס וקים בייסינגר, וב-1990 השתתף בתשעה פרקים בסדרה "Doctor Doctor" של רשת CBS.
ב-1991 השתתף ג'ורג' בפרק "בית הקפה" בעונה השלישית של סדרת הטלוויזיה "סיינפלד". ג'ורג' גילם את דמותו של באבו באט, בעל מסעדה פקיסטני שסובלת ממיעוט לקוחות, ובעצתו של ג'רי מסב אותה למסעדה פקיסטנית, צעד שמסתבר כטעות שגורמת לו לסגור את המסעדה. בפרק נוסף, "הוויזה", בעונה הרביעית (1993), מאבד באבו את אשרת השהייה שלו בארצות הברית, לאחר שג'רי לא מילא עבורו את הטפסים הנדרשים בזמן, והוא מגורש לפקיסטן. גם בפרק הסיום של הסדרה (1998) השתתף ג'ורג' בדמותו של באבו, ששימש כאחד מעדי התביעה נגד ג'רי.
סדרות בולטות נוספות בהן גילם ג'ורג' תפקידים קטנים במהלך שנות ה-90 כללו את "נשואים פלוס" ו"האנטר" (1991), "זינוק לאתמול" ו"המאמן" (1992), "פרקליטי אל איי", "חשיפה לצפון" ו"נני" (1993), "אבא חורג, אמא חורגת", "מלרוז פלייס", "היפים והאמיצים" ו"בלוסום" (1994), "A.J.'s Time Travelers" ו"אלן" (1995), "אחיות" (1996), "חלומות צעירים" (שישה פרקים בין 1994 ל-1996), "", "קרוליין בעיר", "" ו"ילד פוגש עולם" (1997), "ברוקלין סאות'", "מהדורה מוקדמת" ו"פתאום סוזן" (1998), "ג'אג" "תיקים באפלה" ו"פופולרית" (1999).
ב-2003 גילם ג'ורג' את דמותו של סיטוואר בקומדיית המצבים קצרת הימים "Regular Joe" של רשת ABC, וב-2006 גילם את דמותו של נאהים אסנאי בסדרת הטלוויזיה "Saved" של רשת "TNT". פרט לכך, גם בעשור הראשון של המאה ה-21 המשיך לגלם בעיקר תפקידים קטנים בסדרות טלוויזיה. בין היתר השתתף ב"" ו"אנדרומדה" (2000), "Son of the Beach" (בה גילם את דמותו של אוסאמה בן לאדן (2001), "החוף הצפוני" (2004), "עקרות בית נואשות" (2005), "כל כך רייבן", "ג'ייק מתקדם", "מגרש ביתי", "עכשיו טורי" ו"ה-4400" (2006), "NCIS" ו"העשב של השכן" (2007) ו"מספ7ים" (2008).
תפקידיו הבולטים בעשור השני של המאה ה-21 כללו את דמותו של ד"ר שאקור ב-14 מפרקי הסדרה "סודות ההתבגרות", דמותו של ארג'ון אווסראלה בחמישה מפרקי הסדרה המרחב ודמותו של ד"ר ו.מ. קוטרפאלי ב-12 מפרקי הסדרה "המפץ הגדול". בנוסף, השתתף גם בסדרות "CSI", "האנטומיה של גריי", "המנטליסט" ו"צעירים חסרי מנוח" (2010), "מרפאה פרטית" ו"" (2012), "מרוששות" ו"דוג בלוג" (2013), "רופא להשכיר" ו"הקאמבק" (2014) ו"אלמנטרי" (2015). בשנת 2018 גילם דוקטור בסדרה הקומית של ערוץ דיסני "הבית של רייבן", ושיחק את אביה של הדמות הראשית בסדרה הקומית "אני מרגישה רע" ברשת NBC.
פרט למשחק, עסק ג'ורג' לאורך השנים גב בדיבוב. בין הסדרות הבולטות בהן השתתף במסגרת זו: "M.A.S.K.", "דני שובבני" (1986), "הפנתר הוורוד" (1993 עד 1995), "בטהובן" (1994), "פינקי והמוח" (1996), "וולטר מלון" (1998 עד 1999), "Mike, Lu &amp; Og" (1999), "Batman Beyond" (1999 עד 2001), "בוב ומרגרט" (2001), "ליגת הצדק" (2001 עד 2003), "Lloyd in Space" (2001 עד 2004), "חוש חש והחושחשים" (בין 2003 ל-2009), "אבי הלהקה" (2004 עד 2005), "טרוליות" (2005), "" (בין 2006 ל-2007), "קים פוסיבול" (2007), "ספיידרמן המדהים" (2008 עד 2009), "" (2008 עד 2014), "הפינגווינים ממדגסקר" (2009 עד 2011) ו"גרין לנטרן" (2011 עד 2013). בנוסף, דיבב ג'ורג' גם במשחקי וידאו. בשנת 2022 דיבב בתפקיד אורח את דמותו של שפ בסדרת האנימציה של נטפליקס "כלבלבי-על".
בית כנסת בית תנחום
בית הכנסת המרכזי לעולי קווקז - בית תנחום בטירת כרמל, הידוע אף בכינוי "בית הכנסת הקווקזי בטירת כרמל", נמצא ברחוב הכלניות 4 בעיר. בית כנסת זה הפך מאז היווסדו לאתר תיירות מרכזי באזור חוף הכרמל, בזכות עושר הפרטים והפאר שבו נבנה ועוצב.
היסטוריה.
בית הכנסת נבנה בתחילת המאה ה-21, בזכות יוזמתו של הרב יהודה יעקובוב, רב קהילת יוצאי קווקז, ותרומה של כ-2 מיליון דולר של האחים זאור ואקיף גיללוב (גורשומוב), מעשירי מוסקבה, בני העדה הקווקזית. בית הכנסת נקרא על שם אביהם תנחום אשר נרצח במוסקבה בשנת 1997. בשנת 2004 נרצח זאור גיללוב ואף שמו הונצח בבית הכנסת.
בית הכנסת בית תנחום נבנה בתוך שנה אחת בלבד, ונחנך בחודש מרץ 2003 בטקס הכנסת ספר תורה בנוכחות התורמים, הרב הראשי לישראל אליהו בקשי דורון, הרב אדולף שייביץ' והרב פנחס גולדשמידט מרוסיה וכ-1300 משתתפים. כרב בית הכנסת משמש הרב יהודה יעקובוב.
מבנה בית הכנסת.
מבנה בית הכנסת במבט-על קצת מזכיר את מבנה בית המקדש. המבנה מחופה באבן ירושלמית, עמודי המבנה ורבות מרצפותיו מכוסות בעבודות פסיפס. מתחם בית תנחום מכיל את אולם בית הכנסת, חדר הרצאות המשמש לתלמוד תורה וכנסים, מקווה טהרה לגברים הכולל גם סאונה וכן מוזיאון ליהדות קווקז ובו מוצגים דגמי בתי כנסת עתיקים מן הקווקז, תמונות רבני הקהילה לאורך הדורות, תשמישי קדושה ושטיחים קווקזיים. במבנה בית הכנסת פרטי עיצוב וריהוט רבים הקודמים לבניית בית הכנסת, זאת להבדיל מבניה מסורתית בה פרטי העיצוב של המבנה נבנים לאחר שמושלם המבנה עצמו. כך למשל הותאם המבנה למידותיהן של דלתות המבנה וחלונות הויטראז' שבו. רבים מפרטי העיצוב בבית הכנסת נוצרו במדינות שונות והובאו לישראל. תיבת שליח הציבור המוגבהת נמצאת במרכז האולם מתחת לכיפת בית הכנסת.
קישורים חיצוניים.
Kjci.org
ג'ורג' מארי
ג'ורג' רוברט מילן מארי (באנגלית: George Robert Milne Murray; 11 בנובמבר 1858 - 16 בדצמבר 1911) היה חוקר טבע סקוטי, בוטניקאי, חוקר צמחייה ימית חד-תאית ופלנקטון וחוקר אצות, שנודע בקשריו עם תומאס הנרי האקסלי ועם משלחת דיסקברי. מארי היה חוקר הטבע שהתלווה אל משלחת ליקוי החמה באיי הודו המערבית בשנת 1886, היה חבר בכמה מסעות מדעיים לאיסוף אורגניזמים ימיים, והנהיג עבודה רבת ערך על החוף האטלנטי של אירלנד בשנת 1898.
חייו.
מארי נולד בארברות', אנגוס, שם למד בבית הספר התיכון. בשנת 1875 למד בוטניקה קריפטוגמית באוניברסיטת שטרסבורג אצל היינריך אנטון דה בארי. ב-1895 התמנה לאסיסטנט במחלקת הבוטניקה של המוזיאון להיסטוריה של הטבע בלונדון, כמחליפו של הבוטניקאי ויליאם קארותרס בתפקיד "שומר הבוטניקה". הוא פרש בשנת 1905 בגלל מחלה. מארי כתב שני ספרי עזר ופרסם כארבעים מאמרים על קריפטוגמיה ואוקיינוגרפיה, רובם ב"כתב העת לבוטניקה".
מארי נבחר לחברה המלכותית בשנת 1897.
מארי ערך את "המדריך האנטארקטי" בשנת 1901 ויצא למשלחת דיסקברי של רוברט פלקון סקוט באותה שנה, אך עזב את ספינת המחקר דיסקברי בקייפטאון.
ג'ורג' מארי מת בסטונהייבן, קינקרדינשייר, ב-16 בדצמבר 1911.
האטי קראווי
האטי אופליה וויאט קָרָאוויי (באנגלית: Hattie Ophelia Wyatt Caraway; 1 בפברואר 1878 - 21 בדצמבר 1950) הייתה פוליטיקאית אמריקאית, אשר כיהנה כסנאטורית מטעם מדינת ארקנסו בין השנים 1931–1945, והייתה האישה הראשונה שנבחרה לתפקיד זה.
ביוגרפיה.
קראווי נולדה ב-1 בפברואר 1878 בבייקרויל, טנסי לוויליאם וללוסי וויאט. בשנת 1896 סיימה תואר ראשון בקולג' דיקסון, טנסי.
לאחר לימודיה החלה לעבוד כמורה בבית ספר. בשנת 1902 נישאה לתדאוס קראווי, שנבחר בשנת 1913 לכהונה כחבר קונגרס וכיהן בתפקיד זה עד 1921, אז מונה לסנאטור ובתפקיד זה כיהן עד מותו בשנת 1931.
לאחר מות בעלה, נכנסה קראווי לתפקיד הסנאטורית במקומו, ובשנת 1932 נבחרה להמשיך את כהונתה כסנאטורית, והייתה האישה הראשונה להיבחר לתפקיד. בשנת 1938 נבחרה לכהונה שנייה.
בשנת 1944 ניסתה להיבחר לכהונה שלישית אך הפסידה בבחירות.
בינואר 1950 עברה שבץ מוחי.
ב-21 בדצמבר 1950 נפטרה קראווי בפולס צ'רץ', וירג'יניה בגיל 72. היא נקברה בבית הקברות ווסט לאון בג'ונסבורו, ארקנסו.
ג'נין (נפה)
נפת ג'נין () היא אחת מ-16 נפות הרשות הפלסטינית. הנפה ממוקמת בצפון השומרון. בירת הנפה היא העיר ג'נין.